KIRJALLINEN KYSYMYS P-0689/03 esittäjä(t): Laura González Álvarez (GUE/NGL) komissiolle. Espanjan kansallisten vesivarojen hallintasuunnitelmaa koskeva selvitys.



Virallinen lehti nro 242 E , 09/10/2003 s. 0160 - 0161



KIRJALLINEN KYSYMYS P-0689/03 esittäjä(t): Laura González Álvarez (GUE/NGL) komissiolle (3. maaliskuuta 2003) Aihe: Espanjan kansallisten vesivarojen hallintasuunnitelmaa koskeva selvitys Euroopan parlamentin vetoomusvaliokunnassa kansallisten vesivarojen hallintasuunnitelmasta viimeksi käydyn keskustelun aikana komission edustaja ilmoitti seuraavat kaksi tärkeää asiaa: komission ja Espanjan hallituksen virkamiesten seuraavassa kokouksessa on tarkoitus keskustella kansallisen vesivarojen hallintasuunnitelman epäjohdonmukaisuuksista yhteisön lainsäädännön kannalta sekä Berkeleyn yliopiston (Kalifornia) tutkijaryhmältä tilattua selvitystä käsitellään parhaillaan yksityiskohtaisesti. Voiko komissio ilmoittaa, onko se ollut mukana tekemässä päätöstä kyseisen selvityksen tilaamisesta ja onko se ollut valitsemassa selvityksen tehneitä pohjoisamerikkalaisia asiantuntijoita? Tietääkö komissio, että kyseisten asiantuntijoiden asiakas ja yhteyshenkilö on Amalio Garrido, joka on Murcian hallituksen edustaja Brysselissä? Jos vastaus on myönteinen, tietääkö komissio, että kun pohjoisamerikkalaiset asiantuntijat matkustivat Espanjaan (kesäkuussa 2002) tutustuakseen eri mielipiteisiin paikan päällä, he ottivat muutaman kerran yhteyttä espanjalaisiin tiedemiehiin, joiden arviot ovat kansallisten vesivarojen hallintasuunnitelman vastaisia? Annettiinko asiantuntijoille mahdollisuus tavata edellä mainitun matkan aikana Fundación Nueva Cultura del Água -säätiön, Plataforma para la Defensa del Ebron sekä muiden asianosaisten yhteisön edustajia, jotka olivat läsnä Euroopan parlamentin ympäristövaliokunnan valtuuskunnan viimeksi Deltebressä pitämässä kokouksessa? Margot Wallströmin komission puolesta antamayhteinen vastauskirjallisiin kysymyksiin P-0638/03, P-0653/03 ja P-0689/03 (24. maaliskuuta 2003) Päinvastoin kuin lausunnossa mahdollisesti väitetään, komissio ei ole pyytänyt työryhmän muodostamista eikä lausunnon laatimista. Espanjan vesivarojen hallintasuunnitelmasta ja erityisesti Ebrojoen vesivarojen ehdotetusta siirtämisestä on olemassa useita keskenään ristiriitaisia lausuntoja ja mielipiteitä, väitteitä ja vastaväitteitä. Asiaa koskeva asiakirja-aineisto on valtava. Komissio on yhteydenotoissaan Espanjan viranomaisiin ja muihin tahoihin ottanut esiin mahdollisuuden tehdä riippumaton arviointi, jotta ristiriitaisia näkemyksiä voitaisiin edes joiltakin osin yrittää sovittaa yhteen. Kun otetaan huomioon Yhdysvalloissa saatu kokemus jokialtaiden välisistä vesivarojen siirroista ja vastaavuudet Kaakkois-Espanjan ja Yhdysvaltojen länsiosien välillä, ajateltiin, että amerikkalaiset asiantuntijat voisivat antaa arvokasta tietoa joistakin Ebrojoen vesivarojen ehdotettuun siirtoon liittyvistä keskeisistä kysymyksistä. Komissio antoi tunnettujen amerikkalaisten asiantuntijoiden nimet, mutta se ei osallistunut päätöksentekoon asiantuntijaryhmän perustamisesta tai asiantuntijoiden valinnasta. Komissio ei ole ollut suoraan yhteydessä asiantuntijoihin eikä osallistunut heidän tutkimuksiinsa, vaikkakin sille tiedotettiin töiden edistymisestä säännöllisesti. Komissio kehotti antamaan asiantuntijoiden käyttöön Ebrojoen vesivarojen siirtoa koskevan laajan asiakirja-aineiston, virallisten asiakirjojen ohella myös kansalaisjärjestöjen, tutkijoiden ja muiden ehdotetusta siirrosta epäilyjä esittäneiden tahojen raportteja. Komissio kehotti myös tekemään tutkimusraportista julkisen ja asettamaan sen yleisesti saataville. Amalio Garrido Murcian alueelta tuki erittäin voimakkaasti ajatusta riippumattomasta tutkimuksesta. Garridolla on ilmeisesti palkaton asema Murcian aluehallituksen kestävän kehityksen valtuutettuna. Hän edustaa myös kunnallisen juomaveden jakeluyhtiötä Murcian alueella. Edellä esitetyt tiedot toimitettiin Amalio Garridolle. Cartagenan yliopisto Murciassa toimi tutkimuksen teettämisen isäntäorganisaationa.